1. sz. melléklet

**FELHÍVÁS**

**Szombathely Megyei Jogú Város Közgyűlése a 7/2016. (III.1.) rendeletében a kultúra területén kiemelkedő munkát végzettek részére az alábbi kitüntetéseket alapította:**

**„Szombathely Kultúrájáért életműdíj”** - adományozható annak a személynek, aki hosszabb időn át – de legalább 25 éven keresztül – a kultúra területén végzett kiemelkedő munkájával és életével a város polgárai körében közmegbecsülést szerzett. A díjat évente egy személy kaphatja.

**„Kiemelkedő Kulturális Munkáért díj**”- adományozható annak a személynek, aki a kulturális életben több éven át tartó kiemelkedő munkát végzett. A díj két fokozatban adományozható: az I. fokozatot évente egy, a II. fokozatot évente legfeljebb kettő személy kaphatja.

**„A Kultúra Támogatásáért díj”** - adományozható annak a személynek, aki a város kulturális életének fejlődése, egyes kulturális rendezvények, események megrendezése, a kultúra területén tevékenykedő személyek, művészek munkájának segítése érdekében végzett kiemelkedő tevékenységével, áldozatvállalásával közmegbecsülésre tett szert. A díjat évente egy személy kaphatja.

**„Weöres Sándor-díj”** – adományozható annak a művészeti tevékenységet folytató személynek, csoportnak vagy alkotó közösségnek, aki vagy amely Szombathely város művészeti életében végzett kiemelkedő munkájával környezetében megbecsülést szerzett, vagy Szombathely város hírnevét gyarapítja. A díjat évente kettő, művészeti tevékenységet folytató személy, csoport vagy alkotó közösség kaphatja.

**„Az Év Civil Szervezete díj”** adományozható annak a szombathelyi székhelyű egyesületnek, vagy alapítványnak, amely legalább 5 éven keresztül aktívan, eredményesen működött Szombathely városában, és Szombathely Megyei Jogú Város Önkormányzatával való együttműködése, önkéntességben való részvétele kiemelkedő. A díjat évente két civil szervezet kaphatja.

A díjak adományozását többek között a kultúra területén, a Szombathelyen működő kulturális intézmények vezetői, szakmai munkatársai, egyéb kulturális és szakmai szervezetek, civil szervezetek tekintetében Szombathely Megyei Jogú Város Civil Fóruma valamint a szombathelyi székhelyű civil szervezetek is kezdeményezhetik. A kitüntetések adományozását a Jogi és Társadalmi Kapcsolatok Bizottsága útján kell kezdeményezni, az erre a célra rendszeresített nyomtatvány pontos kitöltésével, amely átvehető a Polgármesteri Hivatal Egészségügyi és Közszolgálati Osztály Egészségügyi, Kulturális és Koordinációs Irodáján, illetve letölthető a [www.szombathely.hu](http://www.szombathely.hu/) honlapról. A kitüntetési javaslatokat a „Szombathely Kultúrájáért életműdíj”, a „Weöres Sándor-díj” és „Az Év Civil Szervezete díj” vonatkozásában 2017. augusztus 31. napjáig, a „Kiemelkedő Kulturális Munkáért díj” és „A Kultúra Támogatásáért díj” vonatkozásában 2017. október 1. napjáig kell megküldeni az Egészségügyi, Kulturális és Koordinációs Iroda címére (Szombathely, Kossuth L. u. 1-3. I. emelet 133.).

**Dr. Takátsné dr. Tenki Mária  
Szombathely Megyei Jogú Város Közgyűlése   
Jogi és Társadalmi Kapcsolatok Bizottsága elnöke**